Twee vas vir gewapende roof in Gauteng | Maroela Media
Twee vas vir gewapende roof in Gauteng
Twee mans is Dinsdag in hegtenis geneem ná 'n gewapende roof in Bronkhorstspruit, oos van Pretoria.
Volgens kapt. Pinky Tsinyane, 'n polisiewoordvoerder, het drie gewapende rowers 'n vragmotorbestuurder en helper met 'n geweer aangehou toe hulle 'n vrag sigarette by 'n winkel in Mothibestraat in Rethabiseng afgelaai het.
"Die verdagtes het bokse sigarette gesteel en met 'n silwer Daihatsu Terios gevlug," het Tsinyane gesê.
Veiligheidswagte het die voertuig gejaag, en 'n oor-en-weer-skietery het uitgebreek. Die bestuurder van die Terios het beheer oor die voertuig verloor en 'n plakkershuis getref. "Die eienaar van die plakkershuis, sy vrou en hul ses maandeoue baba het tydens die voorval geslaap. Hulle is gelukkig ongedeerd."
Die polisie het beslag gelê op sigarette met 'n geraamde waarde van R300 000.
Twee mans is op die toneel in hegtenis geneem, een het daarin geslaag om weg te kom. Die ondersoek duur voort.